b"\n_START_ARTICLE_\nPotters Bar\n_START_SECTION_\nEtymologi\n_START_PARAGRAPH_\nOpprinnelsen til navneleddet Potters er usikker, men det er en utbredt oppfatning at det var enten et romersk pottemakeri i n\xc3\xa6rheten, eller at det kommer fra familieslekten Pottere som bodde i South Mimms ikke langt unna. Bar refererer antagelig til portene mellom sognet South Mimms og sognet Enfield Chase, eller muligens til en form for tollgrense p\xc3\xa5 Great North Road, denne kan ha v\xc3\xa6rt lokalisert der hvor Green Man pub er i dag, eller ved den n\xc3\xa5v\xc3\xa6rende inngangen til Morven House. Et lignende navneksempel er Temple Bar som er en port ved St. Pauls katedral i London.\n_START_SECTION_\nHistorie\n_START_PARAGRAPH_\nGreat North Road (\xc2\xabDen store veien nordover\xc2\xbb), den eldste hovedveien mellom London og Nord-England og derfra videre til Edinburgh i Skottland var hovedgaten (High Street) i Potters Bar. Den het tidligere A1, og fikk s\xc3\xa5 navnet A1000 da A1 ble lagt utenom byen. Potters Bar kan ogs\xc3\xa5 n\xc3\xa5s fra kryss 24 p\xc3\xa5 M25._NEWLINE_I 1934 ble byen et eget distrikt i Middlesex. Da Stor-London ble en egen region i 1965 ble det meste av Middlesex en del av den, mens distriktet Potters Bar ble overf\xc3\xb8rt til Hertfordshire. I 1974 ble distriktene omorganisert, og byen ble en del av Hertsmere. Tilknytningen til Stor-London er allikevel tilstede, da Londons undergrunnsbane har en stasjon der._NEWLINE_Potters Bar jernbanestasjon er den h\xc3\xb8yest beliggende p\xc3\xa5 linjen mellom Londons King's Cross stasjon og York. 10. mai 2002 inntraff en alvorlig togulykke der, hvor syv omkom og 76 ble skadet."